KOMISSION TÄYTÄNTÖÖNPANOASETUS (EU) 2022/1309,

annettu 26 päivänä heinäkuuta 2022,

täytäntöönpanoasetuksen (EU) 2018/2019 muuttamisesta ja oikaisemisesta siltä osin kuin on kyse tietyistä Ukrainasta ja Serbiasta peräisin olevista Malus domestica -lajin istutettaviksi tarkoitetuista kasveista

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasvintuhoojien vastaisista suojatoimenpiteistä, Euroopan parlamentin ja neuvoston asetusten (EU) N:o 228/2013, (EU) N:o 652/2014 ja (EU) N:o 1143/2014 muuttamisesta sekä neuvoston direktiivien 69/464/ETY, 74/647/ETY, 93/85/ETY, 98/57/EY, 2000/29/EY, 2006/91/EY ja 2007/33/EY kumoamisesta 26 päivänä lokakuuta 2016 annetun Euroopan parlamentin ja neuvoston asetuksen (EU) 2016/2031 (1) ja erityisesti sen 42 artiklan 4 kohdan ensimmäisen alakohdan,

sekä katsoo seuraavaa:

(1) Komission täytäntöönpanoasetuksessa (EU) 2018/2019 (2) vahvistetaan alustavan arvioinnin perusteella luettelo vakavan riskin kasveista, kasvituotteista ja muista tavaroista.

(2) Komission täytäntöönpanoasetuksessa (EU) 2018/2018 (3) vahvistetaan erityiset säännöt menettelystä, jota on noudatettava asetuksen (EU) 2016/2031 42 artiklan 4 kohdassa tarkoitetun riskinarvioinnin tekemiseksi vakavan riskin kasveille, kasvituotteille ja muille tavaroille.

(3) Alustavan arvioinnin perusteella täytäntöönpanoasetuksen (EU) 2018/2019 liitteeseen sisällytettiin vakavan riskin kasveina 34 istutettaviksi tarkoitettujen kasvien sukua sekä yksi laji, jotka ovat peräisin kolmansista maista. Kyseiseen liitteeseen sisältyy suku Malus Mill.

(4) Ukraina toimitti 18 päivänä lokakuuta 2019 komissiolle pyynnön, joka koski sellaisten Malus domestica -lajin yhden, kahden tai kolmen vuoden ikäisten perusrunkojen ja vartettujen istutettaviksi tarkoitettujen kasvien vientiä unioniin, jotka ovat lepotilassa ja paljasjuurisia. Pyynnön tueksi esitettiin asiaa koskevat tekniset asiakirjat.

(5) Euroopan elintarviketurvallisuusviranomainen, jäljempänä ’elintarviketurvallisuusviranomainen’, antoi 30 päivänä syyskuuta 2021 tieteellisen lausunnon Ukrainasta peräisin oleviin Malus domestica -lajin istutettaviksi tarkoitettuihin kasveihin liittyvästä hyödykkeen riskinarvioinnista (4). Elintarviketurvallisuusviranomainen katsoi, että Lopholeucaspis japonica, Eotetranychus prunicola, tupakan rengaslaikkuvirus ja Erwinia amylovora ovat asianomaisten istutettaviksi tarkoitettujen kasvien kannalta merkityksellisiä tuhoojia.

(6) Elintarviketurvallisuusviranomainen arvioi asiakirja-aineistossa tuhoojien Lopholeucaspis japonica, Eotetranychus prunicola ja tupakan rengaslaikkuvirus osalta kuvatut riskinvähentämistoimenpiteet sekä sen, millä todennäköisyydellä hyödykkeet ovat kyseisistä tuhoojista vapaita. Tuhoojan Erwinia amylovora osalta elintarviketurvallisuusviranomainen arvioi, täyttyvätkö suoja-alueelle tuomista tai siellä siirtämistä koskevat erityiset vaatimukset, jotka luetellaan komission täytäntöönpanoasetuksen (EU) 2019/2072 (5) liitteessä X olevassa 9 kohdassa, kun on kyse Malus Mill. -suvun kasveista, lukuun ottamatta hedelmiä ja siemeniä.

(7) Elintarviketurvallisuusviranomaisen tieteellisen lausunnon perusteella Ukrainasta peräisin olevien Malus domestica -lajin enintään kolme vuotta vanhojen paljasjuuristen, lepotilassa olevien perusrunkojen ja vartettujen istutettaviksi tarkoitettujen kasvien tuonnista unioniin aiheutuvaa kasvinterveysriskiä pidetään hyväksyttävänä edellyttäen, että täytäntöönpanoasetuksen (EU) 2019/2072 liitteessä VII vahvistettuja erityisiä tuontivaatimuksia ja liitteessä X olevassa 9 kohdassa vahvistettuja, suoja-alueita koskevia erityisiä vaatimuksia noudatetaan.

(8) Lopholeucapsis japonica ja tupakan rengaslaikkuvirus sisältyvät täytäntöönpanoasetuksen (EU) 2019/2072 liitteessä II olevaan unionikaranteenituhoojien luetteloon. Erwinia amylovora luetellaan suoja-aluekaranteenituhoojana ja säänneltynä muuna kuin unionikaranteenituhoojana täytäntöönpanoasetuksen (EU) 2019/2072 liitteessä III ja IV, ja kyseisen asetuksen liitteessä X olevaan 9 kohtaan sisältyy erityisiä vaatimuksia, jotta voidaan estää tuhoojan tulo ja leviäminen nimetyillä suoja-alueilla.

(9) Eotetranychus prunicola ei vielä sisälly unionikaranteenituhoojien luetteloon. Jäsenvaltioiden toimittaman näytön perusteella kyseisen tuhoojan vaikutus sen isäntäkasveihin unionissa ei kuitenkaan ole merkittävä. Näin ollen kyseistä tuhoojaa koskevat tuontivaatimukset eivät ole tarpeen.

(10) Sen vuoksi on aiheellista katsoa, että Ukrainasta peräisin olevia Malus domestica -lajin enintään kolme vuotta vanhoja paljasjuurisia, lepotilassa olevia perusrunkoja ja vartettuja istutettaviksi tarkoitettuja kasveja ei enää pidetä vakavan riskin kasveina.

(11) Komission täytäntöönpanoasetuksella (EU) 2020/1361 (6) muutettiin täytäntöönpanoasetusta (EU) 2018/2019 täsmentämällä, että unioniin tuonti on kiellettyä, kun kyseessä ovat Malus Mill. -suvun kasvit, muut kuin Serbiasta peräisin olevat yhden tai kahden vuoden ikäiset paljasjuuriset, lepotilassa olevat ja vartetut Malus domestica -lajin istutettaviksi tarkoitetut kasvit. Asetuksesta jäi kuitenkin puuttumaan täsmennys siitä, että kyseisten istutettaviksi tarkoitettujen kasvien olisi oltava lehdettömiä asiaa koskevan EFSAn tieteellisen lausunnon (7) mukaisesti. Kyseinen laiminlyönti olisi sen vuoksi korjattava.

(12) Sen vuoksi täytäntöönpanoasetuksen (EU) 2018/2019 liitettä olisi muutettava ja se olisi oikaistava.

(13) Terveys- ja kasvinsuojelutoimista tehdystä Maailman kauppajärjestön sopimuksesta (8) johtuvien unionin velvoitteiden noudattamiseksi Ukrainasta peräisin olevien Malus domestica -lajin enintään kolmen vuoden ikäisten paljasjuuristen, lepotilassa olevien perusrunkojen ja vartettujen istutettaviksi tarkoitettujen kasvien tuontia olisi jatkettava mahdollisimman pian.

(14) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan ja oikaistaan täytäntöönpanoasetuksen (EU) 2018/2019 liite tämän asetuksen liitteen mukaisesti.

2 artikla Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 26 päivänä heinäkuuta 2022. Komission puolesta Puheenjohtaja Ursula VON DER LEYEN

(1) EUVL L 317, 23.11.2016, s. 4.

(2) Komission täytäntöönpanoasetus (EU) 2018/2019, annettu 18 päivänä joulukuuta 2018, väliaikaisen luettelon laatimisesta asetuksen (EU) 2016/2031 42 artiklassa tarkoitetuista vakavan riskin kasveista, kasvituotteista tai muista tavaroista sekä luettelon laatimisesta kyseisen asetuksen 73 artiklassa tarkoitetuista kasveista, joille ei tarvita kasvinterveystodistusta unioniin tuomista varten (EUVL L 323, 19.12.2018, s. 10).

(3) Komission täytäntöönpanoasetus (EU) 2018/2018, annettu 18 päivänä joulukuuta 2018, Euroopan parlamentin ja neuvoston asetuksen (EU) 2016/2031 42 artiklan 1 kohdassa tarkoitettujen vakavan riskin kasvien, kasvituotteiden ja muiden tavaroiden riskinarvioinnin suorittamiseksi noudatettavaa menettelyä koskevista erityisistä säännöistä (EUVL L 323, 19.12.2018, s. 7).

(4) EFSA PLH Panel (kasvien terveyttä käsittelevä EFSAn lautakunta), 2021. Scientific Opinion on the commodity risk assessment of Malus domestica plants from Ukraine. EFSA Journal 2021;19(11):6909, 58 pp. https:// doi.org/10.2903/j.efsa.2021,6909.

(5) Komission täytäntöönpanoasetus (EU) 2019/2072, annettu 28 päivänä marraskuuta 2019, Euroopan parlamentin ja neuvoston asetuksen (EU) 2016/2031 täytäntöönpanon yhdenmukaisten edellytysten vahvistamisesta kasvintuhoojien vastaisten suojatoimenpiteiden osalta, komission asetuksen (EY) N:o 690/2008 kumoamisesta ja komission täytäntöönpanoasetuksen (EU) 2018/2019 muuttamisesta (EUVL L 319, 10.12.2019, s. 1).

(6) Komission täytäntöönpanoasetus (EU) 2020/1361, annettu 30 päivänä syyskuuta 2020, asetuksen (EU) 2018/2019 muuttamisesta siltä osin kuin on kyse tietyistä Serbiasta peräisin olevista Malus domestica -lajin istutettaviksi tarkoitetuista kasveista ja tietyistä Uudesta-Seelannista peräisin olevista Acer japonicum Thunberg-, Acer palmatum Thunberg- ja Acer shirasawanum Koidzumi -lajien istutettaviksi tarkoitetuista kasveista (EUVL L 317, 1.10.2020, s. 1).

(7) EFSA PLH Panel (kasvien terveyttä käsittelevä EFSAn lautakunta), 2020. Scientific Opinion on the commodity risk assessment of Malus domestica plants from Serbia. EFSA Journal 2020;18(5):6109, 53 pp. https://doi.org/10.2903/j.efsa.2020,6109.

(8) Terveys- ja kasvinsuojelutoimia koskeva Maailman kauppajärjestön sopimus (hyväksytty 15. huhtikuuta 1994 ja tullut voimaan 1. tammikuuta 1995), UNTS nide 1867, s. 493 (SPS-sopimus); Maailman kauppajärjestö, https://www.wto.org/english/tratop_e/sps_e/spsagr_e.htm.